Projekts

LATVIJAS REPUBLIKAS MINISTRU KABINETS

2017.gada Noteikumi Nr.

Rīgā (prot. Nr. .§)

**Noteikumi par tonnāžas nodokļa maksātāja statusa piešķiršanu un tonnāžas nodokļa deklarāciju**

Izdoti saskaņā ar Uzņēmumu ienākuma nodokļa likuma

17. panta otro daļu un 20. panta 12. punktu

1. Noteikumi nosaka:

1.1. kritērijus, pēc kuriem iekšzemes uzņēmuma veiktās darbības atzīstamas par kuģu stratēģisko vadīšanu, komerciālo vadīšanu, tehnisko vadīšanu un apkalpes komplektēšanas vadīšanu;

1.2. kārtību, kādā Valsts ieņēmumu dienests iekšzemes uzņēmumam piešķir tonnāžas nodokļa maksātāja statusu;

1.3. dokumentus, kurus iekšzemes uzņēmums iesniedz Valsts ieņēmumu dienestā tonnāžas nodokļa maksātāja statusa iegūšanai un nodokļa administrēšanas nodrošināšanai;

1.4. tonnāžas nodokļa deklarācijas veidlapas paraugu (pielikums).

2. Ja iekšzemes uzņēmums veic ieguldījumus kuģos, pērk vai pārdod kuģus, pieņem lēmumu par minētajiem jautājumiem un par to, kādā veidā tiek īstenoti pārējie vadīšanas veidi, kā arī veic pēc ekonomiskā satura un būtības līdzīgas darbības, tā veiktās darbības uzskatāmas par minēto kuģu stratēģisko vadīšanu.

3. Ja iekšzemes uzņēmums fraktē kuģus un slēdz attiecīgos līgumus, pieņem lēmumu par kravu un pasažieru pārvadājumiem, organizē kuģu iekraušanu, izkraušanu un kravu plūsmas, apstiprina kuģu aģentus un stividorus, pieņem lēmumu par minēto darbību veikšanu, kā arī veic pēc ekonomiskā satura un būtības līdzīgas darbības, tā veiktās darbības uzskatāmas par minēto kuģu komerciālo vadīšanu.

4. Ja iekšzemes uzņēmums nodrošina kompetentu personālu, kas uzrauga kuģa uzturēšanu un vispārējo piemērotību kuģošanai, kuģa remontu (ieskaitot dokos) un kapitālo remontu organizēšanu un uzraudzīšanu, kuģa pārbūvi un uzturēšanu nepieciešamo standartu līmenī, kā arī apgādes, rezerves daļu, degvielas piegādes un kuģu tehniskā stāvokļa vērtētāju un tehnisko konsultantu apstiprināšanu, drošas vadības sistēmas (ISM) ieviešanu, uzturēšanu un attīstīšanu, kā arī veic pēc ekonomiskā satura un būtības līdzīgas darbības, tā veiktās darbības uzskatāmas par minēto kuģu tehnisko vadīšanu.

5. Ja iekšzemes uzņēmums veic kuģa apkalpes atlasi un piesaistīšanu kuģim, nodrošina, lai tiktu ievērotas kuģa reģistrācijas valstī piemērojamās starptautiskās un Latvijas normatīvo aktu prasības par apkalpju komplektēšanu, kvalifikāciju, sertifikāciju, darba tiesiskās attiecības reglamentējošie normatīvie akti un koplīguma saistības, nodrošina sociālās apdrošināšanas un nodokļu likumu ievērošanu un izpildi, transportē kuģa apkalpi, kā arī veic pēc ekonomiskā satura un būtības līdzīgas darbības, tā veiktās darbības uzskatāmas par minēto kuģu apkalpes komplektēšanas vadīšanu.

6. Iekšzemes uzņēmums, kas pretendē uz tonnāžas nodokļa maksātāja statusu saskaņā ar Uzņēmumu ienākuma nodokļa likuma 2. panta sesto daļu, iesniedz Valsts ieņēmumu dienestā šādus dokumentus:

6.1. iesniegumu;

6.2. notariāli apliecināta līguma kopiju par īpašumā, kopīpašumā vai turējumā uz berbouta līguma pamata esoša kuģa stratēģiskās vadīšanas, komerciālās vadīšanas, tehniskās vadīšanas un apkalpes komplektēšanas vadīšanas nodošanu citam Latvijā reģistrētam uzņēmumam, ja iekšzemes uzņēmums pats neveic minētā kuģa vadīšanu;

6.3. notariāli apliecināta līguma kopiju, kas apliecina, ka uzņēmums veic kuģa stratēģisko, komerciālo, tehnisko vadīšanu vai apkalpes komplektēšanas vadīšanu cita kuģu īpašnieka uzdevumā.

7. Noteikumu 6.1.apakšpunktā minētajā iesniegumā:

7.1. atspoguļo iekšzemes uzņēmuma atbilstību tonnāžas nodokļa maksātāja statusa iegūšanai izvirzītajiem kritērijiem saskaņā ar Uzņēmumu ienākuma nodokļa likuma 2. panta sesto daļu, norādot to apliecinošos dokumentus;

7.2. norāda darbības veidus, kurus iekšzemes uzņēmums veic vai ir paredzējis veikt un, kas Uzņēmumu ienākuma nodokļa likuma izpratnē ir uzskatāmi par kuģa izmantošanu starptautiskajos pārvadājumos un ar to saistītās darbībās, norādot dokumentus, kas apliecina tiesības veikt šīs darbības;

7.3. iekļauj jebkuru citu informāciju, kuru iekšzemes uzņēmums, kas pretendē uz tonnāžas nodokļa maksātāja statusa piešķiršanu, uzskata par būtisku.

8. Valsts ieņēmumu dienests pirms lēmuma pieņemšanas par tonnāžas nodokļa maksātāja statusa piešķiršanu, izvērtē šo noteikumu 6.2. un 6.3. apakšpunktā minēto līgumu kopijas un, ja nepieciešams, pieprasa papildu informāciju no līgumslēdzējām pusēm.

9. Valsts ieņēmumu dienests 30 dienu laikā pēc šo noteikumu 6. punktā minēto dokumentu saņemšanas pieņem lēmumu piešķirt iekšzemes nodokļu maksātājam tonnāžas nodokļa maksātāja statusu uz 10 pārskata gadiem vai sniedz motivētu atteikumu.

10. Nodokļa maksātājs kļūst par tonnāžas nodokļa maksātāju ar mēnesi, kad ir pieņemts lēmums par statusa piešķiršanu.

11. Ja Valsts ieņēmumu dienestam lēmuma pieņemšanai nepieciešams saņemt papildu informāciju, Valsts ieņēmumu dienesta ģenerāldirektors nosaka lēmuma pieņemšanas laika pagarinājumu, kas nepārsniedz 90 dienas.

12. Tonnāžas nodokļa deklarācijā (turpmāk – deklarācija) summas norāda tikai *euro*. Summu līdz 49 centiem atmet, bet summu, sākot ar 50 centiem, noapaļo uz augšu līdz vienam *euro*.

13. Deklarāciju (pielikums) aizpilda šādā kārtībā:

13.1. deklarācijas 1.rindā norāda apliekamo ienākumu, kas ir par atsevišķiem kuģiem noteiktā apliekamā ienākuma kopsumma un ko aprēķina, aizpildot deklarācijas (pielikumā) 5.rindu;

13.2. deklarācijas 2.rindā norāda aprēķināto tonnāžas nodokļa summu, kuru aprēķina, deklarācijas 1.rindas summu dalot ar koeficientu 0,8 un reizinot ar nodokļa 20 procentu likmi (jeb 0,2);

13.3. deklarācijas 3. un 4.rindā norāda nodokļa summu, kura iemaksājama valsts budžetā vai kuru tonnāžas nodokļa maksātājs var saņemt kā nodokļa pārmaksas summu, ja konkrētajā gadījumā tāda veidojas;

13.4. deklarācijas 5.rindā norāda nodokļu maksātāja aprēķināto apliekamo ienākumu atsevišķiem kuģiem;

13.5. deklarācijas 6.rindā norāda starptautiskajos pārvadājumos izmantoto kuģu skaitu;

13.6. deklarācijas 7.rindā norāda citas personas vietā vadīto kuģu neto tonnāžas attiecību pret to kuģu tonnāžu, kas ir īpašumā, kopīpašumā (līdzdalība 5% un lielāka) un turējumā uz berbouta līguma pamata;

13.7. deklarācijas 8.rindā norāda to kuģu, kas nav īpašumā, kopīpašumā vai turējumā uz berbouta līguma pamata, neto tonnāžas attiecību pret to kuģu tonnāžu, kas ir īpašumā, kopīpašumā (līdzdalība 5% un lielāka) un turējumā uz berbouta līguma pamata.

14. Tonnāžas nodokļa maksātājs tonnāžas nodokļa deklarāciju iesniedz par pārskata gadu un aprēķināto tonnāžas nodokli pārskaita budžetā līdz pārskata gada pēdējam mēnesim sekojošā mēneša 20.datumam.

15. Nodokļa maksātājs, kurš reģistrējies par tonnāžas nodokļa maksātāju līdz 2017.gada 31.decembrim, atkārtoti nereģistrējas un saglabā tonnāžas nodokļa maksātāja statusu 10 pārskata gadus pēc minētā statusa iegūšanas.

16. Atzīt par spēku zaudējušiem Ministru kabineta 2002.gada 25.jūnija noteikumus Nr.271 “Noteikumi par tonnāžas nodokļa maksātāja statusa piešķiršanu iekšzemes uzņēmumam” (Latvijas Vēstnesis, 2002, 98.nr., 2009, 126.nr.) un Ministru kabineta 2002.gada 25.jūnija noteikumus Nr.256 “Noteikumi par tonnāžas nodokļa deklarāciju” (Latvijas Vēstnesis, 2002, 97.nr., 2013, 198.nr.).

17. Noteikumi stājas spēkā 2018.gada 1.janvārī.

Ministru prezidents M.Kučinskis

Finanšu ministre D.Reizniece-Ozola

Kudravecs

67122042, Diana.Kudravecs@vid.gov.lv